45. schôdza NR SR - 1.deň - A. dopoludnia
Dátum: 2014-12-12
Poslanec: Bobík, Jozef (KDH)
Druh vystúpenia: Vystúpenie v rozprave

360. Vážený pán predsedajúci, vážené kolegyne, kolegovia, začnem tam, kde skončil môj predrečník pán podpredseda Číž, čiže niečo konkrétne. Ja som sa prihlásil do rozpravy, pretože v prvom rade som si myslel, že bude ma počúvať pán minister, a keďže som ešte relatívne služobne mladý poslanec, doteraz som svoj pracovný život realizoval v praktickom živote, kde nebol čas ani chuť hľadať chyby u svojich kolegov pred minútou, pred hodinou, pred dňom či pred týždňom, pretože som pracoval väčšinou vo výrobnej praxi, kde samozrejme, že nebol život idylický. Boli tam poruchy, boli tam komplikácie, dokonca vznikali aj havárie. Čiže v takom prípade ani ja, ani kolegovia, ani ďalší sme si nemohli dovoliť skúmať, kto urobil čo zle pred minútou, pred dvoma, či pred troma, či pred hodinou, ale bolo potrebné situáciu okamžite analyzovať, nájsť odborné riešenie, efektívne a hospodárne. Tak sme potom postupovali aj v samospráve, kde som mohol, samozrejme, nejaký čas pracovať. Ale po týchto aktivitách neznamená, že sme zabúdali na všetko. V čase, keď sa veci dali do poriadku a linky výrobné fungovali, došlo ku analýze, došlo ku poučeniu a k zapísaniu postupov, ktoré viedli k tomu, že sa stala nejaká vec, ktorá sa stať nemala. Bolo z toho poučenie a nakoniec aj firma výrobná, alebo aj samospráva, v ktorej som pracoval, získali atribúty ISO, pretože pracovali systematicky. Myslím si, že tak by sme mali postupovať aj tu. A aj z tohoto prípadu, ktorý sa zdá, že je neriešiteľný, ono východisko existuje. Samozrejme, kľúče má k tomu pán minister, preto som mu chcel navrhnúť, ako by som ja túto vec riešil, a on by si to aj mohol osvojiť. A myslím si, že bol by spokojný aj parlament, aj občania Slovenskej republiky. V prvom rade je potrebné sa vrátiť na začiatok, tam, kde ešte pán minister terajší nebol. Už som tu raz spomínal, že v čase, keď sa vyhlasovala súťaž, tak uchádzač, mám teraz na mysli firmu SkyToll, sa mala zhostiť úlohy nasledovne. Služba výber mýta musí zaistiť možnosť platieb prostredníctvom platobných kariet obvyklých v Slovenskej republike. Čiže platobné karty, bankové alebo palivové. Keby toto tak bolo urobené a nenašiel by niekto tú odbočku, kde sa vymyslelo, že veď predsa palivové nie sú platobné, a potom bez akejkoľvek skúsenosti, bez akejkoľvek referencie, vtedy, v tom čase to bolo možné, získala túto činnosť firma Fleetpay. Nemala ani 100 mil. obratu, nemala ani skúsenosti s nijakými kartami, ale ako vidíme, nie je to až také zložité, lebo dnes je to vec relatívne rutinná, takže i títo ľudia to zvládli. No a keďže už sme aj teraz sa dozvedeli, že napríklad aj teraz firma, ktorá bola úspešná, Paywell po rozhovoroch, po diskusiách podľa všetkého dobrovoľne sa vzdala určitého zisku a z ponuky 6,75 nakoniec zišla na 6,15. Čiže aj tu je absolútny priestor, že ak súťaž terajšiu, ktorá vygenerovala Paywell, zrušíme, dostaneme sa k situácii, že môžeme rokovať so SkyTollom a, hovorím, pri určitých odborných argumentoch je možné presvedčiť firmu SkyToll, aby to, čo mala robiť od počiatku, aby aj robila, a dokonca za nižšiu cenu, ako ju robí teraz. Boli tu pochybnosti, že ako my vieme, že toto je veľa, že to je, že cena, za ktorú to ponúkajú, je veľa. No jednak tým, že vieme, že niektoré firmy iné, ktoré ponúkajú overovanie platieb, to robia do 1,7 %, a čo je najpraktickejšie preukázanie toho, že toto nie je férové, čo sa teraz tu udialo, je to, že aj firma SkyToll, aj firma Paywell z tejto činnosti produkujú zisk absolútne neprimeraný nielen na Slovensku, ale ani hádam nikde na svete. Čiže toto je absolútny argument, ktorý hovorí o tom, že tak, ako to bolo nastavené, to nebolo dobré. Dobre, môže nastať situácia, že keď zrušíme súťaž terajšiu, firma SkyToll nebude ochotná sa vrátiť k tomu, aby to urobila ona sama a dokonca ešte snáď aj lacnejšie. Je tu aj varianta B. V takom prípade je úplne legitímne a normálne, že štát či Národná diaľničná spoločnosť vypíše novú súťaž, teraz sme už poučení z toho, že aké by boli primerané a obvyklé odmeny a zisky za overovanie platieb mýta. Či už klasickými kartami, alebo palivovými kartami. Takže nová súťaž by mala byť vypísaná tak, aby odhadovaná budúca cena tejto činnosti bola niekde na hranici maximálne 27 mil. eur a vtedy by zastali tam, kde už vieme, že je to obvyklé. Takže toto z môjho pohľadu je správny postup, ktorý by ukázal, že nám ide o to, že chceme hospodáriť efektívne, hospodárne a pre Slovenskú republiku a občanov Slovenska dobre. Ako som už aj spomínal vo faktickej poznámke, k zvolaniu tejto mimoriadnej schôdze či už kolegov z KDH, alebo ostatných neviedlo to, že by sme mali nejaké osobné a priori výhrady voči pánovi ministrovi ako osobe, ale to, že konkrétne tento prípad nie je dobre vedený a výsledok, ku ktorému sme sa dopracovali, je pre Slovensko škodlivý. Čiže pán minister má ešte možnosť dnes povedať, že sa rozhodne pre variantu zrušenia súťaže, rokovania s firmou SkyToll, nastavenia prípadne nových podmienok, ak bude nová súťaž, a v takom prípade si myslím, že poslanci, ktorí sú tu a ktorí teda tu nie sú, by tento krok chápali ústretovo a nemuseli by sme dnes diskutovať o tom, že máme mu vysloviť nedôveru. Ale ak tak neurobí, tak je úplne zase logické, že nemôžeme len hovoriť, že nám ide o dobro a že formálne chceme nejak na Slovensku, aby sme sa mali lepšie, ale praktickými krokmi robiť iné. Pred týždňom či pred dvoma hovoríme, že aj schránkové firmy nám prekážajú, lebo majú určité riziká, a vzápätí alebo v tom istom čase riešime situáciu, ktorá vlastne má skončiť takýmto spôsobom. Čiže už tu bola kritika, že nakoniec aj uznesenie, ktoré sme prijali, že má sa pripraviť nejaký postup vlády spolu s parlamentom a s Národnou bankou tak, aby bol výsledok známy na konci marca, že to je nedobré, lebo že to dáva priestor na nejaké zametanie. Čiže niektorí kolegovia v tom videli taký úskok, ale teraz ,keď my sami, teda štát, Národná diaľničná organizuje súťaž, kde výsledok je taký, aký nechceme, tak je absolútne logické, že by sme to mali teda zastaviť a ďalej nepokračovať. A ak pán minister teda toto neurobí, tak si myslím, že zase bez nejakého zvýrazňovania straníckosti aj poslanci, ktorí za riadnych a iných okolností podporujú vládu, čo je úplne normálne, veď poslanec má držať líniu takú, s ktorou išiel do volieb a s ktorou sa dostal do Národnej rady. Ale keď príde k situácii, že sa zistí, že konkrétny postup škodí, nie je dobrý, nie je ekonomický, tak v takom prípade si myslím, že aj poslanci, ktorí bežne vládu podporujú, si myslím, že v takom prípade by sa mali pripojiť k tým, ktorí podpísali návrh na vyslovenie nedôvery. Ďakujem.